“กทม.” เร่งลอกท่อ แก้จุดเสี่ยงน้ำท่วม รับหน้าฝน คืบหน้าแแล้ว 95%
"กทม." เร่งลอกท่อ แก้จุดเสี่ยงน้ำท่วม รับหน้าฝน เผยคืบหน้าแแล้ว 95%
"กทม." เร่งลอกท่อ แก้จุดเสี่ยงน้ำท่วม รับหน้าฝน เผยคืบหน้าแแล้ว 95%
5 มิ.ย. 2563

ร.ต.อ.พงศกร ขวัญเมือง โฆษกกรุงเทพมหานคร (กทม.) เปิดเผยภายหลังการประชุมหัวหน้าหน่วยงานกทม. ครั้งที่ 6/256 ว่า ที่ประชุมได้มีการรายงานการเตรียมความพร้อมรับมือฤดูฝน ซึ่งพื้นที่ กทม.มีจุดเสี่ยงน้ำท่วม 14 จุด กทม. ได้มีการตรวจสอบระบบระบายน้ำ อาทิ อุโมงค์ระบายน้ำ บ่อสูบน้ำ และสถานีระบายน้ำ ที่ผ่านมาพบว่าสามารถระบายน้ำได้เร็วขึ้น โดยเฉพาะบริเวณถนนหลักสาย
ทั้งนี้ จะมีเพียงบางจุดที่ยังเป็นปัญหา โดยเฉพาะพื้นที่ของเอกชน เช่น ในพื้นที่เขตบางขุนเทียน บริเวณถนนสายรอง รวมถึงบริเวณหมู่บ้านเศรษฐกิจ ซึ่ง กทม.ต้องได้รับความยินยอมจากเจ้าของพื้นที่ก่อนจึงจะสามารถดำเนินการปรับปรุงแก้ไขได้
อย่างไรก็ตาม ที่ผ่านมา กทม.ได้ขุดลอกคูคลอง และลอกท่อระบายน้ำในพื้นที่ เพื่อเปิดทางน้ำไหลอย่างต่อเนื่องเป็นประจำ
และขณะนี้ได้ดำเนินการล้างทำความสะอาดท่อระบายน้ำที่มีความยาวรวม 6,464 กิโลเมตร โดยสำนักการระบายน้ำดำเนินการ 1,950 กิโลเมตร และสำนักงานเขตดำเนินการ 4,514 กิโลเมตร ภาพรวมดำเนินการไปแล้วประมาณ 95%
ส่วนการเตรียมความพร้อมระบบคลองในพื้นที่กรุงเทพฯ ความยาวรวม 2,760 กิโลเมตร สำนักการระบายน้ำดำเนินการ 1,008 กิโลเมตร และสำนักงานเขตดำเนินการ 1,752 กิโลเมตร ภาพรวมขณะนี้ดำเนินการขุดลอกคลองคืบหน้า 92.6%
อย่างไรก็ดี ที่ประชุมหัวหน้าหน่วยงาน กทม.ได้กำชับให้สำนักการระบายน้ำ สำนักงานเขต และหน่วยงานที่เกี่ยวข้องเร่งดำเนินการขุดลอกคู คลอง และลอกท่อระบายน้ำในพื้นที่ในส่วนที่เหลือให้แล้วเสร็จโดยเร็วต่อไป